钦定古今图书集成/理学汇编/学行典/第259卷 > 野王二老
## 钦定古今图书集成/理学汇编/学行典/第259卷 > 野王二老

按《后汉书》本传：野王二老者，不知何许人。初，光武贰
于更始，会关中扰乱，遣前将军邓禹西征，送之于道。
既反，因于野王猎路，见二老者即禽，光武问曰：“禽何
向？”并举手西指：“‘此中多虎，臣每即禽，虎亦即臣，大王
勿往也’。光武曰：‘苟有其备，虎亦何患’？父曰：‘何大王之
谬耶！昔汤即桀于鸣条，而大城于亳；武王亦即纣于
牧野，而大城于郏鄏。彼二王者，其备非不深也。是以
即人者，人亦即之。虽有其备，庸可忽乎’？”光武悟其旨，
顾左右曰：“此隐者也。”将用之，辞而去，莫知所在。